b'\n_START_ARTICLE_\nCatarina Ry\xc3\xb6ppy\n_START_PARAGRAPH_\nAnna Catarina Helena Ry\xc3\xb6ppy (s. 23. elokuuta 1939 Helsinki) on suomalainen kuvataiteilija. Ry\xc3\xb6ppy on kuvanveist\xc3\xa4j\xc3\xa4, valokuvataiteilija ja tilataiteilija. H\xc3\xa4nen debyyttins\xc3\xa4 taiteilijana oli Salon des Jeunesiss\xc3\xa4 Lausannessa Sveitsiss\xc3\xa4 vuonna 1960. Helsingiss\xc3\xa4 h\xc3\xa4n osallistui Nuorten n\xc3\xa4yttelyyn samoin 1960. _NEWLINE_Ry\xc3\xb6ppy opiskeli Sveitsiss\xc3\xa4 Lausannessa \xc3\x89cole des Beaux-Artsissa 1957\xe2\x80\x931961. H\xc3\xa4n j\xc3\xa4tti viimeisen opintovuoden kesken ja otti osaa Ranskassa kiellettyjen Algerian sotaa k\xc3\xa4sitelleiden kirjojen salakuljettamiseen Lausannesta Pariisiin. Algerialaispakolaisten ja ranskalaisten aseistakielt\xc3\xa4ytyjien mukana h\xc3\xa4n p\xc3\xa4\xc3\xa4tyi Marokkoon, miss\xc3\xa4 h\xc3\xa4n valokuvasi mielenosoituksia ja puhetilaisuuksia sek\xc3\xa4 toimi tulkkina._NEWLINE_Ry\xc3\xb6ppy on opettanut Taideteollisessa korkeakoulussa piirustusta ja maalausta 1981\xe2\x80\x931983 ja opettanut Helsingin Taiteilijaseuran kursseilla vuodesta 1979._NEWLINE_Ry\xc3\xb6pyn teemat ovat kansainv\xc3\xa4lisi\xc3\xa4, mink\xc3\xa4 taustalla on paitsi opiskelu Sveitsiss\xc3\xa4, my\xc3\xb6s Ven\xc3\xa4j\xc3\xa4n Amerikassa eli nykyisess\xc3\xa4 Alaskassa 1860\xe2\x80\x931864 kuvern\xc3\xb6\xc3\xb6rin\xc3\xa4 toiminut isoisois\xc3\xa4 Hampus Furuhjelm. Ry\xc3\xb6pyn ensimm\xc3\xa4isen Alaskan-matkan (2001) j\xc3\xa4lkeen Alaska on ollut mukana h\xc3\xa4nen valokuvissaan, videoissaan ja tilateoksissaan. H\xc3\xa4n pohtii usein lapsen n\xc3\xa4k\xc3\xb6kulmasta taiteen kautta taloudellisia ja poliittisia lainalaisuuksia._NEWLINE_Ry\xc3\xb6pylle annettiin Kuvataiteen valtionpalkinto vuonna 2010. Vuonna 2011 h\xc3\xa4n sai Pro Finlandia -mitalin.'